La Bibia piemontèisa/Testament Vej/Giona/Giona 3


3

Conversion ëd Ninive e përdon divin 

Costa paròla ‘d Nosgnor a l'é stàita adressà a Giòna për la sconda vira. "Àuss-te e và a Ninive, la sità granda e nonsje lòn ch'it dirai".  Anlora Giòna a l'é aussasse e a l'é andàit a Ninive conform a la paròla 'd Nosgnor. Ninive a l'era na sità granda dë 'dnans a Nosgnor Dé, a tre giornà 'd marcia. Giòna a l'é ancaminasse a travërsé la sità për na giornà 'd camin e a predicava: "Ancora quaranta di e Ninive a sarà dësblà".

Ij sitadin ëd Ninive a l'han chërduje a Nosgnor e tuti, sgnor e pòver, a l'han proclamà 'n digiun, a son vëstisse 'd tërliss ëd sach an segn ëd pentiment. Rivà la neuva fin-a al rè 'd Ninive, chiel a l'é aussasse da sò tròno, a l'é gavasse 'l mantel real, a l'é coatasse 'd sach e a l'é setasse 'nt la sënner.

Peui a l'é stàit proclamà a Ninive sto decret-sì, për comand dël rè e dij sò ufissiaj: "Òm e bestie, grand e cit, che a tasto nen, cha vado pa an pastura, ch'a bèivo d'eva. Òm e bestie ch'as coato 'd sach an segn ëd pentiment e ch'as anvòca Dé con tute le fòrse; mincadun ch'as converta da soa cativa stra e da la violensa ch'a fà con soe man. Chi sà che Nosgnor a cangia nen lòn ch'a l'é proponusse 'd fé, che an compassion-a, e ch'a fasa chité 'l feu 'd soa flin-a parèj che nojàutri i meuiroma nen?".

Nosgnor a l'ha vëddù soe euvre, visadì, ch’ a l'ero convërtisse da sò comportament gram, e Nosgnor a l'ha arnunsià a feje 'l mal ch'a l'avìa mnassà e a l’ha acordaje soa grassia.

Nòte 

Piemontèis
Bibia
Testament Vej
Giona